金陵懷古
作者：唐堯臣
朝代：唐

paragraphs: 晉末英雄起，神器淪荒服。
胡月蝕中原，白日升暘谷。
金陵實形勝，關山固重複。
巨壑隍北壖，長江塹西隩。
鑿山擬嵩華，穿地象伊穀。
草昧席羅圖，蓽路戴黃屋。
一時因地險，五世享天祿。
禮樂何煌煌，文章紛郁郁。
多士春林秀，作頌清風穆。
出入三百年，朝事幾翻覆。
攙搶如雲勃，鯨鯢旋自曝。
倦聞金鼎移，驟覩靈龜卜。
吁嗟王氣盡，坐悲天運倏。
天道何茫茫，善淫乃相復。
行路偏衣半，遂亡大梁族。
日隱汀洲上，登艫𦪇川陸。
月迴吳山樹，風聞楚江鵠。
因依蘭蕙藂，採擷不盈掬。